天章閣觀御飛白書五言十韻
作者：韓琦
朝代：宋

paragraphs: 內閣門清曉，中天對邇臣。
唐虞遺典在，河洛奧書陳。
二聖勤勞舊，千齡矩法新。
帝暉方咫尺，宸翰復躬親。
鸞拂宮綃舞，花隨御筆春。
奎光連璧府，劍影動龍津。
今古神功絕，頒宣上意均。
玉峯羅俎豆，黼坐拱星辰。
魚藻符亨會，蓬瀛寄此身。
流霞仙飲罷，又賜一杯醇。